РЕШЕНИЕ НА КОМИСИЯТА
от 20 октомври 2008 година
за одобряване на някои национални програми за контрол на салмонелата при стада от бройлери от вида Gallus gallus
(нотифицирано под номер C(2008) 5699)
(текст от значение за ЕИП)
(2008/815/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (1), и по-специално член 6, параграф 2 от него,
като има предвид, че:
(1)
Целта на Регламент (ЕО) № 2160/2003 е да се гарантира, че са взети подходящи и ефективни мерки за откриване и контрол на салмонелата и други агенти, причиняващи зоонози, на всички значими етапи от производството, обработката и дистрибуцията, особено на равнище първично производство, за да се ограничи тяхното разпространение, както и рискът, който представляват за общественото здраве.
(2)
С посочения регламент се предвижда определянето на цели за ограничаване на разпространението на изброените в приложение I към същия регламент зоонози и агенти, причиняващи зоонози, сред някои популации от животни.
(3)
С Регламент (ЕО) № 646/2007 на Комисията от 12 юни 2007 г. за прилагане на Регламент (ЕО) № 2160/2003 на Европейския парламент и на Съвета по отношение на целта на Общността за намаляване на Salmonella Enteritidis и Salmonella Typhimurium сред бройлерите (2) бе определена цел за намаляване на разпространението на Salmonella Enteritidis и Salmonella Typhimurium при бройлери на равнище първично производство.
(4)
За да бъде постигната целта на Общността, държавите-членки следва да изготвят национални програми за контрол на салмонелата при стада от бройлери от вида Gallus gallus и да ги представят на Комисията в съответствие с Регламент (ЕО) № 2160/2003.
(5)
Някои държави-членки представиха такива програми, за които беше установено, че отговарят на съответните разпоредби на ветеринарното законодателство на Общността, и по-специално на Регламент (ЕО) № 2160/2003.
(6)
Следователно посочените национални програми за контрол следва да бъдат одобрени.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Националните програми за контрол на салмонелата при стада от бройлери от вида Gallus gallus, представени от държавите-членки, изброени в приложението, са одобрени.
Член 2
Настоящото решение се прилага от 1 декември 2008 година.
Член 3
Адресати на настоящото решение са държавите-членки.
Съставено в Брюксел на 20 октомври 2008 година.